جاپان کې د لومړي ځل لپاره د ۲۰۱۹ راهیسې ۳ کسان اعدام شول
په جاپان کې د ۲۰۱۹ کال راپدیخو د لومړي ځل لپاره درې زندانیان په دار وځړول شول. حکومت وایي چې د "ناوړه جرایمو"په مقابل کې د مرګ سزا ورکول مهم دي.
د نړیوالې ټولنې او په ځانګړي توګه د بشري حقونو د انتقادونو سره سره، په جاپان کې مجرمینو ته د مرګ سزا ورکول کیږي او ولس هم د دې سزا د ورکولو ملاتړ کوي. د جاپان په زندانونو کې څه باندې ۱۰۰ کسان چې د مرګ په سزا محکوم شوي، دیته انتظار کوي چې څه وخت به په دار وځړول شي. ډیری کسان چې په جاپان کې پرې د مرګ سزا راختلې، په ډله ایزه توګه یې خلک وژلي دي. د جاپان د عدلیې وزارت یوې ویاندې د فرانس پریس خبري اژانس ته ویلي د دریو کسانو څخه چې نن د سه شنبې په ورځ اعدام شوی، یو یې ۶۵ کلن یاسوتاکا فوجيشیرو دی چې په ۲۰۰۴ کال کې یې خپله اتیا کلنه ترور، دوه د ترور زامن او څلور نور کسان په څټک او چړو وهلي او وژلي و. دوه نور اعدام شوي کسان ۵۴ کلن تومواکي تکانیزوا او د هغه ملګری ۴۴ کلن میت سونوري اونوګاوا دي. هغوي پدې مجرم ثابت شوي و چې په ۲۰۰۳ کال کې یې په یو مارکیټ کې دوه میرزایان وژلي و. دا د جاپان د صدراعظم فومیو کیشادا په حکومت چې د همدې کال د اکټوبر په میاشت کې واک ته رسیدلی، لومړی ځل دی چې مجرمین په دار ځړول کیږي. د جاپان د کابینې د عمومي منشي مرستیال سیجي کیهارا وایي چې د مرګ د سزا ساتل یا نه ساتل د دې هیواد د جنایي او عدلي نظام لپاره یوه مهمه اساسي موضوع ده. جاپان په ۲۰۱۹ کال کې درې او په ۲۰۱۸ کال کې پنځلس کسانو ته د مرګ سزا ورکړې وه او په دار یې ځړولي و. په جاپان کې چارواکي د لسیزو راپدیخوا بندیانو ته چې د اعدام په سزا محکوم شوی، د دې حکم د تطبیق څخه یوازې څو ساعته وړاندې مجرمینو ته خبر ورکول کیږي. دوو بندیانو پدې هکله د جاپان په حکومت حقوقي دعوا کړې ځکه هغوي ادعا کوي چې دا کار یې په رواني حالت اغیز کوي.